Regionsudvalgets udtalelse om:

- »meddelelse fra Kommissionen vedrørende fremme af energieffektiviteten i Fællesskabet (SAVE II-program)«, og - »forslag til Rådets beslutning om et flerårigt program for fremme af energieffektiviteten in Fællesskabet (SAVE II)« (96/C 129/08)

Regionsudvalget besluttede den 18. juli 1995 under henvisning til EF-traktatens artikel 198 C at udarbejde en udtalelse om de ovennævnte emner.

Underudvalg 5 »Fysisk Planlægning, Miljø og Energi«, som havde udpeget Federico Palomba til ordfører, vedtog sin udtalelse enstemmigt den 17. november 1995.

På den 11. plenarforsamling den 17.-18. januar 1996 (mødet den 18. januar) vedtog REGIONSUDVALGET følgende udtalelse.

Betragtninger

SAVE-programmet blev indført ved Rådets beslutning 91/565/EØF og officielt iværksat den 29. oktober 1991.

Programmet udløber den 31. december 1995.

En uafhængig ekspertgruppe har foretaget en evaluering af programmet og fremsat en række henstillinger, der kan forbedre dets indhold og anvendelse.

Der er behov for at styrke den økonomiske og sociale samhørighed, og der er mulighed for at øge indtjeningen gennem energibesparelser.

Målet om energieffektivitet, som Kommissionen fastsatte i 1986, er kun delvist blevet opfyldt.

Energieffektiviteten er vigtig for Fællesskabets CO2-nedskæringsstrategi.

Regionsudvalget bifalder, at Kommissionen har besluttet at vedtage et SAVE II-program, der skal danne grundlag for EU's indsats for at forbedre energistyringen på regionalt og lokalt plan, og afgiver følgende udtalelse.

1. Indledning

1.1. Kommissionen foreslår i sin meddelelse til Europa-Parlamentet og Rådet af 31. maj 1995, at SAVE-II-programmet skal:

- videreføre og udbygge det nuværende program;

- dække perioden 1996-2000;

- omfatte aktionerne under PACE (Fællesskabets handlingsprogram for forbedring af elektricitetsudnyttelsen) og PERU (Fællesskabets program for energistyring i regioner og byområder).

1.2. Kommissionen foreslår endvidere, at retsgrundlaget for det nye program bliver traktatens artikel 130 S, stk. 1, og at det finansieres med 150 millioner ECU.

1.3. Følgende aktiviteter kan finansieres over programmet:

a) undersøgelser og aktioner, som er nødvendige for at færdiggøre EU-lovgivningen på området;

b) sektorbestemte pilotaktioner, som hovedsagelig skal udføres ved hjælp af EU-omspændende netværk;

c) målrettede, sektorbestemte pilotaktioner;

d) informations- og erfaringsudveksling for bedre at koordinere EF-aktiviteter og internationale, nationale og regionale aktiviteter (d1 = Kommissionens initiativer, d2 = andre parters initiativer);

e) overvågelse af energieffektivitetens udvikling i EU og i de enkelte medlemsstater;

f) udvikling af energieffektivitetsinfrastrukturer i medlemsstaterne for at skabe større samhørighed mellem medlemsstaterne og regionerne;

g) særlige aktioner for energistyring på regionalt plan og i byer;

h) undersøgelser og foranstaltninger, som skal sikre, at energieffektivitet anvendes som kriterium i EF's programmer;

i) evaluering og overvågning af aktionerne.

1.4. De aktioner, der er anført i litra a), d1), e), h) og i), finansieres af EU alene. Aktionerne i litra b), c), d2), f) og g) finansieres med højst 50 % (af de samlede omkostninger). De resterende midler kan komme fra offentlige eller private kilder.

1.5. Ansvaret for programmets finansielle og praktiske gennemførelse påhviler Kommissionen efter følgende fremgangsmåde:

- medlemsstaterne giver regelmæssigt Kommissionen oplysning om de nationale energieffektivitetsprogrammer;

- Kommissionen udarbejder hvert år en prioriteringsliste, som tager hensyn til komplementariteten mellem SAVE II og de nationale programmer, idet komplementariteten prioriteres højst;

- betingelserne og retningslinjerne for gennemførelsen fastsættes hvert år;

- inden for en frist, som kan fastsættes, afgiver et rådgivende udvalg udtalelse om Kommissionens udkast til foranstaltninger;

- efter tre år forelægger Kommissionen Europa-Parlamentet og Rådet en rapport om programmets gennemførelse og om de opnåede resultater. Ved programmets afslutning forelægger Kommissionen Europa-Parlamentet, Rådet, Det Økonomiske og Sociale Udvalg og Regionsudvalget en rapport om de samlede resultater og om overensstemmelsen mellem nationale aktioner og EU-aktioner.

2. Regionsudvalgets udtalelse

2.1. Regionsudvalget er enig i, at EF-foranstaltningerne vedrørende energieffektivitet må videreføres og udvides.

2.2. Det skal kraftigt understreges, at vægten ikke udelukkende må lægges på de snævert økonomiske eller forsyningssikkerhedsmæssige mål for politikken vedrørende energibesparelse og -effektivitet. Målene vedrørende miljøbeskyttelse (især nedskæring af CO2emissionerne), bekæmpelse af arbejdsløsheden og den økonomiske og sociale samhørighed, der har større social betydning, skal også tages i betragtning.

2.3. Regionsudvalget betragter det som positivt, at retsgrundlaget for Rådets beslutning bliver traktatens artikel 130 S, og at der henvises til artikel 130 A i forslaget til Rådets beslutning.

2.4. Den fulde gennemførelse og færdiggørelse af EU-lovgivningen om energieffektivitet skal prioriteres højt. Det er endvidere nødvendigt med en aktion, der kan fremme regionernes og kommunernes indsats for at anvende EU-lovgivningen og - inden for rammerne af deres respektive kompetenceområder - tilskynde dem til at indføre instrumenter, der kan gøre de regionale og lokale energisparepolitikker mere effektive. Det er ofte billigere at reducere efterspørgslen efter energi end at øge udbuddet af energi. Fællesskabet bør tilskynde til omkostningseffektiv energiplanlægning, så omkostningerne ved reduktioner på efterspørgselssiden kan sammenlignes med omkostningerne ved udbudsforøgende foranstaltninger, for herigennem at tilskynde til investeringer i energieffektivitet.

2.5. Inddragelsen af nye aktionstyper giver mulighed for at styrke og udvikle det oprindelige SAVE-programs indhold. Man må dog være opmærksom på faren for at sprede aktionerne for meget; de finansielle midler, der er til rådighed, skal udnyttes effektivt og derfor koncentreres på de vigtige aktioner. På denne baggrund vækker det forundring, at der skelnes mellem henholdsvis aktioner, som gennemføres via EU-omspændende netværk, og målrettede pilotaktioner. Kriterierne for programmets gennemførelse bør snarere være miljøbeskyttelse, jobskabelse samt økonomisk og social samhørighed; disse kriterier skal efter Regionsudvalgets opfattelse prioriteres højst.

2.6. Regionsudvalget er ligeledes enig i målet om en bedre koordinering mellem SAVE II og de øvrige instrumenter til gennemførelse af energiforanstaltninger, som EU eller de enkelte medlemsstater har indført efter grønbogens retningslinjer. Det forekommer indlysende, at en effektiv opfyldelse af målet om energieffektivitet forudsætter en integrering og koordinering - på de forskellige niveauer - dels mellem de enkelte programmer dels mellem programmerne og de politikker, der berører energiområdet (F& U, undervisning og uddannelse, fysisk planlægning, strukturfonde, industri, SMV og transport). Forslaget om at inddrage programmerne PACE og PERU i SAVE II går i denne retning. Kommissionens forslag om at anvende energieffektivitet som et kriterium i EF's strategiske programmer er meget interessant. I så fald skal disse dog udvides med en passende procedure for at kontrollere og sikre, at dette kriterium er medtaget.

Erfaringerne med PERU har hidtil været meget positive. Regionsudvalget vil navnlig betone, at PERU både opfylder programmets målsætning (bedre energiudnyttelse og fremme af alternative energikilder) og kravet om en europæisk dimension. Derfor er PERU en så vigtig del af SAVE-programmet, især for de nye medlemsstater.

Erfaringen har vist, at midler fra SAVE i visse medlemsstater udelukkende er kommet virksomheder i den offentlige sektor og andre statsinstitutioner til gode. Når det regionale PERU-program nu indarbejdes i SAVE II, må det derfor sikres, at de midler, som er stillet til rådighed for energiprojekter, der ledes af lokale og regionale myndigheder, ikke beskæres.

2.7. Regionsudvalget noterer, at der i henhold til forslaget til Rådets beslutning vil blive taget hensyn til Regionsudvalgets udtalelse; Regionsudvalget betragter dette som en anerkendelse af, at det regionale og lokale aspekt af spørgsmålet om energieffektivitet har stor betydning. Konvergensen og sammenhængen mellem EU-aktionerne og de regionale og lokale aktioner vil være afgørende for, om indsatsen på dette område kan leve op til kravene og forventningerne, især på miljøområdet. Hvad angår indsatsen på EU-plan, er det som nævnt af stor betydning, at lovgivningen på området gennemføres og færdiggøres, og at denne indsats ikke spredes for meget, men først og fremmest koncentreres om SAVE II og koordineringen af lovgivningsinitiativerne. Den regionale og lokale dimension har naturligvis størst betydning på de områder, hvor regionerne og de mindre administrative enheder i overensstemmelse med nærhedsprincippet kan handle mest effektivt: kombineret kraft/varme energiproduktion, vedvarende, rene energikilder, energitjenesteydelser, bygningsteknik, kollektiv transport, forbrugeroplysning og aktioner til fordel for SMV. Regionerne og lokalområderne har også de bedste forudsætninger for at udnytte ressourcerne optimalt gennem en helhedsplanlægning, og sammenhængen mellem energieffektivitet og miljøbeskyttelse bliver også mere nærværende for befolkningen, når den eksemplificeres i konkrete lokale aktioner. Af disse grunde bør der i Rådets beslutning - både i betragtningerne og i den dispositive del - lægges større vægt på de regionale og lokale myndigheders betydning, på inddragelsen af borgerne og på oprettelsen af energiagenturer. Desuden bør det undersøges, om en bevilling på 50 millioner ECU, som hovedsageligt skal anvendes de sidste to år (1999/2000), er tilstrækkelig til særlige aktioner til energistyring på regionalt plan og i byerne.

2.8. Åbningen over for landene i Central- og Østeuropa forekommer berettiget, men det er ikke angivet, hvor de finansielle midler skal komme fra. Regionsudvalget mener, at en sådan åbning bør medføre en forhøjelse af programmets bevillinger. Det kan undre, at der ikke foreslås en tilsvarende åbning over for Middelhavslandene (hvoraf to, nemlig Malta og Cypern, har ansøgt om optagelse).

I fremtiden bør det også overvejes at åbne programmet over for de øvrige Middelhavslande.

2.9. Regionsudvalget er opmærksom på, at Europa-Kommissionen i sit forslag om det rådgivende udvalgs sammensætning og rolle har måttet tage hensyn til normer og aftaler vedrørende udvalgsprocedurerne (den såkaldte »komitologi«).

Regionsudvalget har derfor stillet et forslag, der er en næsten ordret gengivelse af artikel 5 i Rådets beslutning af 29. oktober 1991 om oprettelse af SAVE-programmet (udvalget, som tidligere var sammensat af »repræsentanter for medlemsstaterne«, skal nu bestå af medlemsstaternes repræsentanter). Regionsudvalget mener, at man i forbindelse med udtalelsen om SAVE II bør kræve, at spørgsmålet tages op til fornyet overvejelse i betragtning af den nye situation, der er opstået, bl.a. med oprettelsen af Regionsudvalget.

I forventning om at disse overvejelser fører til positive konklusioner, mener Regionsudvalget, dels af ovennævnte årsager og dels fordi PERU-programmet er blevet optaget i SAVE II, at det rådgivende udvalg, der er omhandlet i artikel 6, så vidt muligt bør suppleres med repræsentanter for Regionsudvalget og Det Økonomiske og Sociale Udvalg.

2.10. Regionsudvalget mener, at finansieringen og dennes spredning over fem år bør tages op til nærmere overvejelse i betragtning af udvidelsen af programmets anvendelsesområde, inkorporeringen af programmerne PACE og PERU samt den seneste udvidelse af EU til 15 medlemsstater.

3. Konklusioner

Regionsudvalget tilslutter sig hensigten med forslaget om at indføre SAVE-II-programmet, som beskrevet i Kommissionens meddelelse, samt det valgte retsgrundlag. Endvidere ser Regionsudvalget generelt positivt på programmets kvaliteter og opbygning, men fremsætter dog følgende bemærkninger og forbehold:

3.1. Det bør undgås, at inddragelsen af nye aktionstyper fører til en spredning af indsatsen, og der må nødvendigvis opstilles en liste over prioriterede områder, som skal danne retningslinje for gennemførelsen af programmet: miljøbeskyttelse, beskæftigelse, økonomisk og social samhørighed, fremme af det regionale og lokale initiativ.

3.2. Indføjelsen af en klausul om energieffektivitet i EU's programmer og politikker bør sikres gennem indførelse af en passende procedure.

3.3. SAVE II bør åbnes ikke alene for de central- og østeuropæiske lande, men også for Malta og Cypern. Der bør derfor træffes finansielle foranstaltninger med henblik på en forhøjelse af bevillingerne. Det bør undersøges, om der senere kan blive mulighed for også at give de øvrige Middelhavslande adgang til SAVE II.

3.4. Indtil kriterierne for oprettelsen af rådgivende udvalg ændres, anmoder Regionsudvalget om, at repræsentanter for Det Økonomiske og Sociale Udvalg og for Regionsudvalget midlertidigt får sæde i det udvalg, der er omhandlet i artikel 6 i forslaget til Rådets beslutning.

3.5. Det bør undersøges, om finansieringen og dennes fordeling over fem år er hensigtsmæssig i betragtning af udvidelsen af programmets anvendelsesområde, inkorporeringen af interventioner, som hidtil har været omfattet af programmerne PACE og PERU, samt udvidelsen af Den Europæiske Union til 15 medlemsstater.

3.6. Regionsudvalget håber, at ansøgninger i forbindelse med det fastsatte arbejde inden for Regional and Urban Energy Management (tidligere PERU) kan tilstilles Kommissionen direkte uden samordning på nationalt plan. Den europæiske dimension får erfaringsmæssigt mindre vægt, når det lokale og regionale plan ikke står i direkte forbindelse med EU. Regionsudvalget anbefaler derfor, at de ansøgningsprocedurer, der har været benyttet i 1995, fortsat benyttes.

Bruxelles, den 18. januar 1996.

Jacques BLANC

Formand for Regionsudvalget